Ja üldse, mulle meeldib olla teadlik sellest, mida ma söön ja miks see kasulik (või kahjulik) on, kust see pärineb ja üldse, missugune on selle toiduaine "lugu" (hoiatus - kui toiduainete ajalooline taust ja sisaldus ei ole sinu jaoks, liigu kohe järgmise lõigu juurde! :)).  Enda jaoks olen kõrvitsa kohta leidnud mõned huvitavad teadmised: esiteks see, et kõrvitsad on ühed vanemad kultuurtaimed, mida kasvatati Kesk- ja Lõuna-Ameerikas juba enne maisi. Mõnedel andmetel kasvatati neid Peruus juba koguni 7000 a tagasi. Euroopasse toodi kõrvits aga alles 16. sajandil, pärast Ameerika avastamist. Teiseks see, et kõrvits on oma omadustelt populaarne ja tuntud kui dieettoiduaine. Aga lisaks võib kõrvits olla abiks ka näiteks südame- ja veresoonkonna haiguste, rasvumise või  kehvveresuse puhul. Mõned kõrvitsad võivad sisaldada isegi rohkem karotiini kui porgandid, lisaks sisaldavad nad veel kaaliumi, kaltsiumi, fosforit ja rauda. Kõrvitsaseemned sisaldavad rohkesti, kuni 50%, õli ja parandavad organismis neeru- ja põietalitust.